El Ple aprova un acord per a instar el Govern d'Espanya a garantir el sistema públic de pensions
29 de març 2018

![Imagen 1](/media/zzqhc2z5/50_c_pepe.jpg)

​

El Ple de l'Ajuntament de Sagunt va aprovar en la sessió plenària del mes de març un acord per a instar el Govern d'Espanya que garantisca el sistema públic de pensions. La moció va ser presentada pel portaveu de Compromís, Pepe Gil, i es va aprovar amb els vots a favor de Compromís, Esquerra Unida, ADN-Morvedre, PSOE, Iniciativa Porteña i del Grup de No Adscrits i amb els vots en contra del Partit Popular i Ciudadanos.

Amb l'acord aprovat, l'Ajuntament de Sagunt instarà el govern central a exigir a totes les institucions financeres receptores d'ajudes del Fons de Reordenació Bancària (FROB) i del Fons de Garantia de Dipòsits, de l'anomenat rescat bancari, a retornar la totalitat del capital invertit en el seu sanejament més els interessos corresponents, de tal manera que totes les quantitats retornades es destinen a la “hucha de las pensiones” del sistema públic de pensions de l'Estat Español.

A més, també se li instarà a iniciar els procediments legislatius adequats per al disseny fiscal i l'aplicació d'un Impost a les Transaccions Financeres vinculades a les operacions dels Mercats Financers de productes derivats d'arbitratge emprats per a tindre avantatge entre dos o més mercats i el derivat de negociació, aquells que es negocien amb l'objectiu d’obtindre guanys mitjançant l'especulació del preu de l'actiu subjacent involucrat en el contracte.

Tal com arreplega l'acord, des de Compromís entenen que la posada en marxa de l'Impost de Transaccions Financeres és una decisió d'alt valor polític en favor de la ciutadania, ja que suposa que el sistema financer especulatiu assumix part dels costos generats per la crisi, de la qual és en gran part responsable.

Altre dels acords serà instar el govern al disseny fiscal i l'aplicació d'un Impost sobre el Patrimoni de les Grans Fortunes, de caràcter progressiu, en funció del valor del patrimoni. En definitiva, tota esta recaptació tributària hauria de destinar-se a la “hucha de las pensiones” del sistema públic de pensions de l'Estat Español. Segons l'acord, assenyala que s'han d'implementar estes eines fiscals de caràcter progressiu que permeten el sistema públic de pensions en el futur, basades en la filosofia de qui més té més aporta.

Als acords arreplegats en esta moció, durant la seua presentació en la sessió plenària es va afegir una esmena per part del PSOE, presentada per la regidora Natalia Antonino. Esta esmena d'addició consistix a tornar al consens amb el Pacte de Toledo, una mesura que va ser consensuada a més en les Corts Valencianes.

*   [](http://www.facebook.com/sharer.php?u=https://aytosagunto.es/va/actualitat/el-ple-aprova-un-acord-per-a-instar-el-govern-d-espanya-a-garantir-el-sistema-public-de-pensions/ "Facebook")
*   [](http://twitter.com/share?url=https://aytosagunto.es/va/actualitat/el-ple-aprova-un-acord-per-a-instar-el-govern-d-espanya-a-garantir-el-sistema-public-de-pensions/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-aprova-un-acord-per-a-instar-el-govern-d-espanya-a-garantir-el-sistema-public-de-pensions/ "Linked In")
*   [](mailto:?body=https://aytosagunto.es/va/actualitat/el-ple-aprova-un-acord-per-a-instar-el-govern-d-espanya-a-garantir-el-sistema-public-de-pensions/)